Gru-ongeluk eis 8 staatsamptenare | Maroela Media
Ongelukstoneel in Swellendam (5 Mei 2015) Foto: @_ArriveAlive, Twitter
'n Gru-ongeluk op die N2-hoofweg naby Swellendam in die Wes-Kaap het Maandagoggend die lewens van agt beamptes van die departement van korrektiewe dienste geëis en nog vier is ernstig beseer.
Die botsing het glo tussen drie voertuie plaasgevind – 'n vragmotor, 'n ligte afleweringsvoertuig en 'n minibus van die departement van korrektiewe dienste.
Donald Grant, Wes-Kaapse minister van vervoer en openbare werke, het gesê die botsing het plaasgevind toe die afleweringsvoertuig die vragmotor van agter getref het. Dit het veroorsaak dat die voertuig voor aankomende verkeer ingeswaai en die minibus reg van voor getref het.
Die N2 is ná die ongeluk gesluit terwyl die polisie 'n forensiese ondersoek op die toneel gedoen het. Die vier beamptes wat ernstige beserings opgedoen het, is na die Swellendamse provinsiale hospitaal vervoer.
"Namens die Wes-Kaapse regering wil ek my diepste meegevoel betuig met die families en geliefdes van die oorledenes en ek wens die beseerde beamptes 'n spoedige herstel toe," het Grant gesê. "Ek het ook ons medelye betoon aan die streekskommissaris en die departement van korrektiewe dienste, asook die bestuur van die Buffeljagsrivier-korrektiewedienstesentrum wat 'n tragiese verlies gely het."